储胥严武备,卤簿肃文明。
北阕班春早,东郊贺雨晴。
青坛晨气润,紫陌晓寒清。
玄武移天仗,钩陈出帝城。
停云依别殿,翔鸟避行营。
十二苍龙驾,三千日虎兵。
园花迎翠辇,田柳拂霓旌。
少皋陈圭瓒,先农荐特牲。
绀辕萦黛耜,苍佩映朱弦。
俯讲三推礼,祗勤万乘情。
艰难均土庶,次第及公卿。
海寓瞻秋稔,山川庆礼成。
岂惟知稼穑,况乃奉粢盛。
祈岁稽豳雅,因时访舜耕。
顾严天下劝,非侈国人荣。
芸史观先烈,桑枢欢晚生。
何当蒇熙事,夷夏颂隆平。
西都山水天下奇,神嵩景室环清伊。
甫申间气秀不绝,生贤会坚昌明时。
衣冠占数盛文雅,台符卿月光离离。
魏京雄奥压幽朔,游宫御府严天威。
膏田千里翳桑柘,犀甲万旅驯熊罴。
公当缓带名三镇,悬赤继轸承保釐。
追推契遇最深旧,加复雍孟交旌麾。
仁皇一庄龙虎榜,桂堂先后攀高枝。
宦游出处五十载,鸾台骥路俱腾夷。
三公极位固辽隔,五年以长犹肩随。
公今复主凤门钥,仆亦再抚铜台圻。
二京相望阻河广,三径不克陪游嬉。
忽闻幹步踵门至,投我十二耆英诗。
整冠肃貌讽章句,若坐宝肆罗珠玑。
为言白傅有高躅,九君结社真可师。
欲令千载著风迹,亟就僧馆图神姿。
词宗端殿序篇目,滂洒大笔何淋漓。
眷言履道靡充诎,菟裘近邑将营归。
敢云绘素得精笔,愿列霜壁如唐规。
退居旧相国元老,十年还政瀍之涯。
康宁富贵备五福,灵宝盛气如虹霓。
昔年大对继晁董,登科赐第同一期。
紫垣步武既通接,金沙里昊沽诒取?/p>
探禅论道剧训对,摩轧太古穷天机。
二贤勋业冠朝省,爵齿官学谁依希
今将图画表来世,讵可下客联缨緌。
既蒙月品定人物,不敢循避违风期。